ผวา SET ดิ่งต่อ! หลังดาวโจนส์ร่วงหนัก 500 จุด ฉุดหุ้นเอเชียเปิดลบยกแผง
ผวา SET ดิ่งต่อ! หลังดาวโจนส์ร่วงหนัก 500 จุด ฉุดหุ้นเอเชียเปิดลบยกแผง
ผวา SET ดิ่งต่อ! หลังดาวโจนส์ร่วงหนัก 500 จุด ฉุดหุ้นเอเชียเปิดลบยกแผง
22 ก.ย. 2563

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดร่วงลงกว่า 500 จุดเมื่อคืนนี้ เนื่องจากนักลงทุนวิตกกังวลเกี่ยวกับการใช้มาตรการล็อกดาวน์รอบที่สองในยุโรปเพื่อควบคุมการระบาดของไวรัสโควิด-19 นอกจากนี้ ตลาดยังได้รับแรงกดดันจากความขัดแย้งระหว่างสภาคองเกรสและทำเนียบขาวเกี่ยวกับการออกมาตรการเยียวยาเศรษฐกิจครั้งใหม่ รวมทั้งรายงานที่ว่าธนาคารหลายแห่งมีส่วนเกี่ยวข้องกับการทำธุรกรรมโอนเงินที่ผิดกฎหมาย
โดยดัชนี SSE Composite ตลาดหุ้นจีนเปิดวันนี้ที่ 3,290.67 จุด ลดลง 26.27 จุด, -0.79% ดัชนี HSI ตลาดหุ้นฮ่องกงเปิดวันนี้ที่ 23,839.67 จุด ลดลง 111.02 จุด, -0.46% ดัชนี TAIEX ตลาดหุ้นไต้หวันเปิดวันนี้ที่ 12,786.91 จุด ลดลง 8.21 จุด, -0.06% ดัชนี KOSPI ตลาดหุ้นเกาหลีใต้เปิดวันนี้ที่ 2,388.14 จุด ลดลง 1.25 จุด, -0.05% ดัชนี FTSE STI ตลาดหุ้นสิงคโปร์เปิดวันนี้ที่ 2,479.17 จุด ลดลง 6.54 จุด, -0.26% ดัชนี FBMKLCI ตลาดหุ้นมาเลเซียเปิดวันนี้ที่ 1,495.28 จุด ลดลง 4.15 จุด, -0.28%
ตลาดหุ้นญี่ปุ่นปิดทำการวันนี้เนื่องในวันเริ่มต้นฤดูใบไม้ร่วง
ทั้งนี้ ตลาดได้รับแรงกดดันจากความกังวลเกี่ยวกับการใช้มาตรการล็อกดาวน์รอบใหม่ในหลายประเทศของยุโรป ตั้งแต่เดนมาร์กไปจนถึงกรีซ เพื่อสกัดการแพร่ระบาดของไวรัสโควิด-19 ขณะที่รายงานล่าสุดระบุว่า นายบอริส จอห์นสัน นายกรัฐมนตรีอังกฤษ อาจประกาศล็อกดาวน์ทั่วประเทศเป็นครั้งที่ 2 หลังจากจำนวนผู้ติดเชื้อไวรัสโควิด-19 รายใหม่ในอังกฤษเพิ่มขึ้น 2 เท่าในทุก 7 วัน
นอกจากนี้ ตลาดยังได้รับปัจจัยลบจากความไม่แน่นอนเกี่ยวกับการออกมาตรการเยียวยาผลกระทบโควิด-19 รอบใหม่ในสหรัฐ เนื่องจากสภาคองเกรสและทำเนียบขาวยังคงมีความขัดแย้งกันในหลายประเด็น นอกจากนี้ การเสียชีวิตของนางรูธ เบเดอร์ กินส์เบิร์ก ผู้พิพากษาศาลสูงสุดสหรัฐ ก็อาจส่งผลกระทบต่อกระบวนการอนุมัติมาตรการเยียวยาเศรษฐกิจครั้งนี้ด้วย
ขณะเดียวกัน นักลงทุนยังเกิดความวิตกกังวลหลังรายงานบนเว็บไซต์ของสมาคมผู้สื่อข่าวสืบสวนสอบสวนนานาชาติ (ICIJ) ระบุว่า ธนาคารพาณิชย์หลายแห่งทั่วโลกได้ปล่อยให้มีการโยกย้ายเงินผิดกฎหมายจำนวนมากเป็นเวลานานเกือบ 20 ปี แม้จะมีสัญญาณเตือนเกี่ยวกับแหล่งที่มาของเงินดังกล่าวก็ตาม โดยข้อมูลดังกล่าวซึ่งมาจากเอกสารของเครือข่ายสืบสวนอาชญากรรมทางการเงินสหรัฐ (FinCen) และหลุดออกไปถึงสื่อของสหรัฐนั้น ยังระบุถึงข้อมูลเกี่ยวกับการโอนเงินกว่า 2 ล้านล้านดอลลาร์ในระหว่างปี 2542-2560 ซึ่งเงินเหล่านี้ได้รับอนุมัติการทำธุรกรรมโดยหน่วยงานภายในของสถาบันการเงินที่อยู่ในข่ายต้องสงสัย
ทั้งนี้ นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ กล่าวว่า ตลาดหุ้นไทยเช้านี้คาดว่าจะปรับตัวลง ในทิศทางเดียวกับตลาดหุ้นในภูมิภาคเอเชียที่เช้านี้ต่างติดลบราว 0.4-0.9% จากความกังวลการแพร่ระบาดไวรัสโควิด-19 ระลอก 2 แล้วทำให้เกิดการล็อกดาวน์อีกครั้ง ส่งผลให้ Demand หดตัว ทำให้คนกังวลก็จะหันไปถือเงินดอลลาร์สหรัฐฯ และพันธบัตรแทน เป็นการโยกเงินจากสินทรัพย์เสี่ยงเข้าสู่สินทรัพย์ปลอดภัย อย่างพวกสินค้าโภคภัณฑ์ (Commodity) ก็น่าจะชะลอลง
ส่วนบ้านเราก็มีกลุ่มพลังงาน, ท่องเที่ยว ได้รับผลกระทบไปด้วย ซึ่งเห็นได้จากวานนี้หุ้นที่อิงเศรษฐกิจโลกจะปรับตัวลง โดยเฉพาะใน Emerging Market นอกจากนี้กลุ่มแบงก์ก็ได้รับแรงกดดันจากข่าวเรื่องการพัวพันการโยกเงินในลักษณะผิดกฏหมาย ซึ่งตามข่าวเห็นว่ามี 3 แบงก์ใหญ่ และ 1 แบงก์รัฐ ก็ต้องติดตามดูว่าจะเป็นอย่างไรบ้าง
อย่างไรก็ดี คืนนี้ให้ติดตามประธานธนาคารกลางสหรัฐ (เฟด) ที่จะแถลงต่อคณะกรรมกรรมการวุฒิสภาสหรัฐ ก็ดูว่าจะมีการส่งสัญญาณอะไรออกมาบ้าง ส่วนบ้านเราก็รอดูการประชุมคณะกรรมการนโยบายการเงิน (กนง.) ในวันพรุ่งนี้, ตัวเลขดุลการค้า และการชุมนุมทางการเมือง
พร้อมให้จับตาดัชนีฯหากหลุดแนว 1,270 จุด ก็จะเป็น Low ใหม่ และมีแนวรับถัดไปที่ 1,266-1,260 จุด ส่วนแนวต้าน 1,283 จุด